Nóg 'n bejaarde egpaar loop onder plaasaanvallers deur | Maroela Media
Marius Jacobs, stigter van die Watchdog Tzaneen-inisiatief, het Saterdag aan Maroela Media gesê die egpaar, in hul 70's, is omstreeks 20:30 in hul huis op 'n kleinhoewe oorval.
"Vier gewapende mans het toegang tot die huis verkry, vermoedelik deur die badkamervenster en die egpaar in die huis oorval en vasgebind," het Jacobs gesê. "Die vrou is in die gesig geslaan en die man oor die kop."
Die aanvallers het die huis geplunder en omstreeks 22:30 die huis verlaat met die man se twee vuurwapens, 'n rewolwer en 'n haelgeweer, 'n skootrekenaar, die egpaar se bankkaarte en hul selfone.
"Die vrou kon daarin slaag om los te kom en sy het haar man losgemaak. Haar man wou hulp ontbied, maar die verdagtes was nog in die erf en hulle het op hom geskiet toe hy uitgegaan het. Die koeël het 'n venster getref en gelukkig die man gemis."
Die egpaar het uit vrees vir hul lewe die hele aand in hul huis geskuil en Saterdagoggend 05:00, toe dit begin lig word, na die Magoebaskloof Hotel gestap en hulp ontbied.
Volgens Jacobs was dit nie nodig vir die egpaar om hospitaalbehandeling te kry nie, maar is hulle erg getraumatiseer. Hulle verkies om anoniem te bly.
Jacobs het gesê die moontlikheid bestaan dat die aanvallers dieselfde groep kan wees wat die bejaarde egpaar, Richard en Anika Wiggel, Donderdag in die vroeë oggendure op hul plaas oorval en aangerand het.
Kapt. Mamphaswa Seabi, woordvoerder van die polisie, het toe aan Maroela Media gesê vier verdagtes het omstreeks 03:00 op die plaas toegeslaan. Hulle het glo vensters gebreek om by die huis in te kom. Hulle het die egpaar oorval en aangerand voordat hulle met 'n onbekende bedrag geld, 'n radio, televisie en drie selfone in die egpaar se Isuzu-bakkie gevlug het.
Die polisie ondersoek die voorvalle. Volgens Jacobs is niemand nog in verband met beide voorvalle in hegtenis geneem nie.
Die regering van die dag moet begin bykom. Hulle is besig om 'n lat vir hulle te pluk. Een of ander tyd gaan die mense moeg word vir hierdie gemors en die wet in eie hande neem of sal ek vrae wil hulle he dit moet gebeur sodat hulle dan anargie laat plaasvind?
Die aanslag op ons mense word nou verskerp, 2016 is niks in vergelyking met wat vir ons wag in 2017 nie. Ek wonder maar net wie gaan hulle volgende teikens wees as al weerlose ou mense en boere uitgemoor is ?
Jammer maar ek dink nie jy weet waarvan jy praat nie. Waarmee moet die boere hul beskerm?? Knop kierries?? Lees mooi dis bejaardes soos wapens moet gebruik word om hul te beskerm. Ja ongelukkig is die skelms slim en kry toegang voordat die boere die wapens kan bereik maar daar is ook al berigte wat die boere hul wapens gebruik het. En die ergste is dan word hul vervolg met wet of moord ens. Dink asb jouself in die situasie voor jy aantuigings maak. Die boere veg teen droogte en gewapende skelms wat ek nie kan dink maklik is nie.… Lees meer »